CELEX: 52013PC0154
Language: lt
Date: 2013-03-22
Title: Pasiūlymas TARYBOS SPRENDIMAS dėl Protokolo prieš neteisėtą šaunamųjų ginklų, jų dalių ir komponentų bei šaudmenų gamybą ir prekybą jais, papildančio Jungtinių Tautų Konvenciją prieš tarptautinį organizuotą nusikalstamumą, sudarymo Europos Sąjungos vardu

|
			
		
		
		52013PC0154
		
			Pasiūlymas TARYBOS SPRENDIMAS dėl Protokolo prieš neteisėtą šaunamųjų ginklų, jų dalių ir komponentų bei šaudmenų gamybą ir prekybą jais, papildančio Jungtinių Tautų Konvenciją prieš tarptautinį organizuotą nusikalstamumą, sudarymo Europos Sąjungos vardu /* COM/2013/0154 final - 2013/0083 (NLE) */
			
				
		
		
			
			   	AIŠKINAMASIS MEMORANDUMAS
1.           PASIŪLYMO APLINKYBĖS
Pasiūlymo pagrindas ir tikslai
1998 m. gruodžio 9 d. rezoliucijoje Nr. 53/111
Jungtinių Tautų Generalinė Asamblėja (JTGA) nusprendė
įsteigti atvirą tarpvalstybinį ad hoc komitetą,
kuriam pavesta parengti Konvenciją prieš tarptautinį organizuotą
nusikalstamumą (UNTOC), papildytą trimis protokolais, kurie apima
tokius klausimus:
·                        
prekybos žmonėmis, visų pirma moterimis
ir vaikais, prevencija, sustabdymas ir baudimas (protokolas dėl prekybos
žmonėmis);
·                        
migrantų kontrabanda žeme, oru ir jūra
(protokolas dėl kontrabandos), ir
·                        
neteisėta šaunamųjų ginklų,
jų dalių ir komponentų bei šaudmenų gamyba ir prekyba jais
(protokolas dėl šaunamųjų ginklų).
Pirmasis oficialus ad hoc komiteto
posėdis įvyko Vienoje 1999 m. sausio mėn. 2000 m.
Taryba įgaliojo Komisiją Europos Bendrijos vardu derėtis, be
kitų protokolų, ir dėl UNTOC ir Jungtinių Tautų
protokolo dėl šaunamųjų ginklų (UNFP)[1]. 
Komisija, glaudžiai bendradarbiaudama su ES
valstybėmis narėmis ir G8 šalimis, nepriklausančiomis ES,
aktyviai dalyvavo JT derybose Vienoje. Derybos dėl UNTOC baigtos
2000 m. liepos mėn., o protokolų prieš kontrabandą ir prieš
prekybą žmonėmis galutinė redakcija parengta 2000 m. spalio
mėn. JTGA 2000 m. lapkričio 15 d. 55 sesijoje
priėmė ir pateikė pasirašyti šias tris priemones. Derybos
dėl UNFP užtruko dar pusę metų (iki 2001 m. gegužės
mėn.); JTGA priėmė šią priemonę 2001 m.
gegužės 31 d. 55 sesijoje[2]
ir pateikė ją pasirašyti.
2000 m. gruodžio 12 d. Palerme
Europos Bendrija ir visos ES valstybės narės oficialiai pasirašė
šias tris priemones. 2001 m. spalio mėn. Taryba suteikė
įgaliojimus pasirašyti UNFP[3]
ir 2002 m. sausio 16 d. Europos bendrija oficialiai pasirašė
šią priemonę Jungtinių tautų būstinėje Niujorke.
2004 m. balandžio mėn. Sąjunga
pritarė UNTOC[4],
o 2006 m. liepos mėn. – protokolų prieš kontrabandą ir
prekybą žmonėmis sudarymui.
UNFP sudarymas atidėtas vėlesniam
laikui nutarus, kad protokole esama nuostatų, kurioms reikia priimti
naujus teisės aktus ir iš dalies pakeisti esamus. Šios nuostatos
darytų poveikį Sąjungos taisyklėms dėl duomenų
tvarkymo, šaunamųjų ginklų žymėjimo, šaunamųjų
ginklų dezaktyvavimo, eksporto leidimų sistemos ir importo bei
tranzito priemonių, kontrolės eksporto punktuose sugriežtinimo ir
tarpininkavimo veiklos.
2005 m. Komisija paskelbė
Komunikatą dėl priemonių, skirtų užtikrinti didesnį
saugumą, susijusį su sprogmenimis, detonatoriais, bombų gamybos
įranga ir šaunamaisiais ginklais Europos Sąjungoje[5]. Tolesni konkretūs
veiksmai, priėmus šį komunikatą, buvo Direktyva 2008/51/EB, iš
dalies keičianti Tarybos direktyvą 91/477/EEB dėl ginklų
įsigijimo ir laikymo kontrolės ir Reglamentas (ES) Nr. 258/2012,
kuriuo įgyvendinamas Jungtinių Tautų šaunamųjų ginklų
protokolo 10 straipsnis ir nustatoma šaunamųjų ginklų, jų
dalių ir komponentų bei šaudmenų eksporto leidimų sistema,
importo ir tranzito priemonės.
UNFP įsigaliojo 2005 m. liepos
3 d. Iki šiol protokolą pasirašė 18 ES valstybių
narių, 16 valstybių narių yra jo susitariančiosios šalys;
12 iš šių valstybių narių (Belgija, Bulgarija, Kipras, Estija,
Italija, Lietuva, Lenkija, Slovakija, Slovėnija, Portugalija, Švedija ir
Suomija) jį ratifikavo, keturios valstybės narės (Ispanija,
Latvija, Nyderlandai ir Rumunija) prie jo prisijungė.
Bendrosios aplinkybės
Tarybos ir Komisijos veiksmų plane,
įgyvendinančiame Hagos programą dėl laisvės, saugumo
ir teisingumo stiprinimo Europos Sąjungoje[6],
tarp svarbių veiksmų minimas pasiūlymas Europos bendrijos vardu
sudaryti JT šaunamųjų ginklų protokolą. Paskesnėje
Stokholmo programoje[7]
pabrėžiama, kad neteisėta prekyba ginklais yra iš tų
neteisėtos veiklos rūšių, kurios ir toliau kelia
grėsmę Europos Sąjungos vidaus saugumui, ir dar kartą
patvirtinama, kad Sąjunga toliau skatins ratifikuoti tarptautines
konvencijas ir jų protokolus, ypač tuos, kurie parengti dalyvaujant
Jungtinėms Tautoms. Neteisėta prekyba ginklais minima ir Vidaus
saugumo strategijoje[8]
kaip viena iš organizuoto nusikalstamumo formų, su kuriomis reikia kovoti
Europos Sąjungai. 
Pasiūlymo srityje galiojančios
nuostatos
Siekiant palengvinti įprastinių
ginklų perdavimą vidaus rinkoje ir pašalinti jam kylančias
kliūtis arba sureguliuoti įprastinių ginklų eksportą
į trečiąsias šalis priimti keli ES teisės aktai:
·                        
1991 m. birželio 18 d. Tarybos direktyva 91/477/EEB
dėl ginklų įsigijimo ir laikymo kontrolės su pakeitimais;
·                        
2007 m. birželio 12–13 d. Komisija
priėmė rekomendaciją dėl policijos atliekamų
tarpvalstybinių tyrimų tiriant su nusikaltimais susijusių
konfiskuotų ar sugrąžintų šaunamųjų ginklų
tiekimo kanalus standartinės tvarkos valstybėse narėse, kuri –
ir jos priede pateiktas vadovas – leis pagerinti atsekamumo procedūrą
ir teisėsaugos institucijų bendradarbiavimą šioje srityje;
·                        
2008 m. gegužės 21 d. Direktyva
2008/51/EB, iš dalies keičianti 1991 m. birželio 18 d. Tarybos
direktyvą 91/477/EEB dėl ginklų įsigijimo ir laikymo
kontrolės, siekiant įtraukti atitinkamas UNFP reikalaujamas nuostatas
dėl ginklų perdavimo Europos Sąjungos viduje[9];
·                        
Europos Parlamento ir Tarybos direktyvoje
2009/43/EB išdėstomos su gynyba susijusių produktų siuntimo
Bendrijoje sąlygų supaprastinamo taisyklės ir procedūros.
Jos 4 straipsnio 1 dalyje nurodoma, kad pervežant su gynyba susijusius
produktus per valstybių narių teritorijas arba juos įvežant
į valstybės narės, kurioje yra gavėjas, teritoriją,
nereikia jokio papildomo kitų valstybių narių leidimo; 
·                        
2012 m. kovo 8 d. Taryba priėmė
Reglamentą (ES) Nr. 258/2012, kuriuo gerinamas atsekamumas, nustatoma
šaunamųjų ginklų, jų dalių ir komponentų bei
šaudmenų eksporto iš Europos Sąjungos leidimų sistema,
įskaitant importo ir tranzito priemones. Šiuo reglamentu ES teisinė
sistema suderinama su UNFP 10 straipsniu[10].
Jis grindžiamas principu, kad šaunamieji ginklai ir susiję objektai neturi
būti siunčiami iš vienos valstybės į kitą neinformavus
visų susijusių valstybių narių ir negavus jų sutikimo.
Jis netaikomas šaunamiesiems ginklams, kurie yra skirti kariniams tikslams. Jis
skirtas tik prekybai ir perdavimui iš Europos Sąjungai
nepriklausančių šalių ar į jas. 
Derėjimas su kitomis Sąjungos
politikos sritimis ir tikslais
UNFP sudarymas atitinka esamą ES
politiką, kurioje numatoma priemonių kovoti su tarptautiniu
nusikalstamumu, stiprinti kovą su neteisėta prekyba šaunamaisiais
ginklais, įskaitant jų eksporto kontrolę ir sekimą, ir
mažinti mažų ginklų platinimą ir plitimą visame pasaulyje.
2.           KONSULTACIJŲ SU SUINTERESUOTOSIOMIS
ŠALIMIS IR POVEIKIO VERTINIMO REZULTATAI
Priimant Europos Sąjungos teisės
aktus, kuriais siekiama priderinti Sąjungos teisę prie
atitinkamų protokolo nuostatų, buvo nuodugniai konsultuotasi su
įvairiomis suinteresuotomis šalimis. Papildomo poveikio vertinimo
nereikia, nes šis pasiūlymas yra paskutinis žingsnis įvykdant
tarptautinį įsipareigojimą, o Sąjungos teisės sistema
jau atitinka protokole išdėstytus standartus.
3.           TEISINIAI PASIŪLYMO ASPEKTAI 
Siūlomų veiksmų santrauka
Šio pasiūlymo pirmame straipsnyje Europos
Sąjungos vardu pritariama Protokolui. Antru straipsniu Tarybos pirmininkas
įgaliojamas paskirti asmenį, įgaliotą Europos Sąjungos
vardu deponuoti patvirtinimo dokumentus. JT Konvencijos prieš korupciją
tekstas pateikiamas I priede. I priede pateikiama deklaracija, kurioje
nurodoma, kokiu mastu Protokolu reglamentuojami klausimai priklauso Europos
Sąjungos kompetencijai; deklaracija turi būti pateikta kartu su
prisijungimo dokumentu (šaunamųjų ginklų protokolo 17 straipsnio
3 dalis).
Protokolu skatinamas prisijungusiųjų
valstybių bendradarbiavimas siekiant užkirsti kelią neteisėtai
šaunamųjų ginklų, jų dalių ir komponentų bei
ginkluotės gamybai bei prekybai, kovoti su ja ir ją panaikinti.
Tekste yra šios nuostatos:
·                        
išsamiai registruoti šaunamųjų
ginklų importo, eksporto ir tranzito judėjimą;
·                        
pradėti taikyti tarptautinę
šaunamųjų ginklų žymėjimo juos pagaminus ir kiekvieną
kartą juos importuojant sistemą;
·                        
sukurti suderintą šaunamųjų
ginklų importo, eksporto, tranzito ir reeksporto licencijavimo
sistemą, 
·                        
sugriežtinus eksporto kontrolę, sustiprinus
eksporto punktus ir pasienio kontrolę užkirsti kelią
šaunamųjų ginklų vagystėms, jų praradimui ar
naudojimui ne pagal paskirtį;
·                        
dalytis informacija apie įgaliotus gamintojus,
prekiautojus, importuotojus ir eksportuotojus, neteisėtos prekybos
maršrutus, geriausius kovos su neteisėta prekyba pavyzdžius, tuo būdu
didinant valstybių gebėjimus užkirsti kelią neteisėtai
šaunamųjų ginklų prekybai, aptikti ją ir ištirti jos
atvejus.
Teisinis pagrindas
Protokolas apima klausimus,
priklausančius Sąjungos kompetencijai, nes jie patenka į bendros
prekybos politikos taikymo sritį, be to, UNFP sudarymas gali daryti
poveikį ES teisės aktams arba pakeisti jų taikymo sritį
(SESV 3 straipsnio 2 dalis). Dėl šios priežasties SESV 114 ir 207
straipsniai yra šio sprendimo materialinis teisinis pagrindas.
4.           POVEIKIS BIUDŽETUI
Pasiūlymas neturi poveikio Sąjungos
biudžetui.
5.           Išvada
UNFP yra pirma pasaulinio masto kovos su
tarptautiniu organizuotu nusikalstamumu ir neteisėta prekyba šaunamaisiais
ginklais priemonė. Joje išdėstyta labai naudinga daugiašalė
sistema ir daug įvairių minimalių standartų, skirtų
visoms prisijungusioms valstybėms. 
Pridedamas Tarybos sprendimo pasiūlymas
yra teisinė priemonė, skirta Europos Sąjungos vardu sudaryti
UNFP, teisiniu pagrindu laikant SESV 114 ir 207 straipsnius, juos taikant kartu
su 218 straipsnio 6 dalies a punktu. 
Todėl Komisija siūlo, kad Taryba
priimtų pridedamą sprendimą.
2013/0083 (NLE)
Pasiūlymas
TARYBOS SPRENDIMAS
dėl Protokolo prieš neteisėtą
šaunamųjų ginklų, jų dalių ir komponentų bei
šaudmenų gamybą ir prekybą jais, papildančio Jungtinių
Tautų Konvenciją prieš tarptautinį organizuotą
nusikalstamumą, sudarymo Europos Sąjungos vardu
EUROPOS SĄJUNGOS TARYBA,
atsižvelgdama į Sutartį dėl
Europos Sąjungos veikimo, ypač į jos 114 ir 207 straipsnius
kartu su 218 straipsnio 6 dalies a punktu,
atsižvelgdama
į Komisijos pasiūlymą[11],
atsižvelgdama
į Europos Parlamento pritarimą[12],
kadangi:
(1)       Komisija Sąjungos vardu
Tarybos pritarimu vedė derybas dėl Protokolo prieš
neteisėtą šaunamųjų ginklų, jų dalių ir
komponentų bei šaudmenų gamybą ir prekybą jais (toliau –
Protokolas) elementų, priklausančių Sąjungos kompetencijai;
(2)       laikantis Tarybos sprendimo
2001/748/EB[13]
Protokolas buvo pasirašytas 2002 m. sausio 16 d., numačius jo
sudarymą vėliau;
(3)       Jungtinių Tautų
Konvencijos prieš tarptautinį organizuotą nusikalstamumą
sudarymui Europos Sąjungos vardu pritarta 2004 m. balandžio
29 d. Tarybos sprendimu 2004/579/EB[14]
– būtina Europos Sąjungos tapimo Protokolo šalimi sąlyga, kaip
nurodyta Konvencijos 37 straipsnio 2 dalyje;
(4)       Protokole numatytos
priemonės patenka į Sąjungos bendros prekybos politikos taikymo
sritį. Siekiant palengvinti įprastinių ginklų
perdavimą vidaus rinkoje ir pašalinti jam kylančias kliūtis arba
sureguliuoti įprastinių ginklų eksportą į
trečiąsias šalis priimti keli Europos Sąjungos teisės
aktai; 
(5)       teisiškai privaloma
priemonė dėl aukščiausių galimų bendrų
tarptautinių ginklų perdavimo ir kontrolės standartų yra
susijusi su klausimais, priklausančiais Sąjungos kompetencijai, nes
jie patenka į bendros prekybos politikos taikymo sritį, arba
Sutarties dėl prekybos ginklais sudarymas gali daryti poveikį
minėtiems Europos Sąjungos teisės aktams arba pakeisti jų
taikymo sritį;
(6)       jeigu Protokolo nuostatos
patenka į Sąjungai suteiktos kompetencijos sritį, Europos
Sąjungos vardu susitarimui turi būti pritarta;
(7)       deponuodama patvirtinimo
dokumentą, Sąjunga pagal Protokolo 17 straipsnio
3 dalį taip pat turėtų deponuoti deklaraciją dėl
Europos Sąjungos kompetencijos Protokolu reglamentuojamais klausimais;
(8)       šaunamųjų
ginklų įsigijimo ir laikymo kontrolę Sąjungoje bei
šaunamųjų ginklų judėjimo tarp valstybių narių
formalumai reglamentuojami Tarybos direktyva 91/477/EEB, kurią iš dalies
keičia Europos Parlamento ir Tarybos direktyva 2008/51/EB,
(9)       su gynyba susijusių
produktų siuntimo Bendrijos viduje taisyklės ir procedūros
reglamentuojamos Europos Parlamento ir Tarybos direktyva 2009/43/EB,
NUSPRENDĖ:
1 straipsnis
Europos
Sąjungos vardu patvirtinamas Protokolas prieš neteisėtą
šaunamųjų ginklų, jų dalių ir komponentų bei
šaudmenų gamybą ir prekybą jais, papildantis Jungtinių
Tautų Konvenciją prieš tarptautinį organizuotą
nusikalstamumą. 
Sąjungos
oficialaus patvirtinimo dokumente pateikiama ir kompetencijos deklaracija pagal
Protokolo 17 straipsnio 3 dalį, kaip pateikta I priede.
2 straipsnis
Tarybos pirmininkas paskiria asmenį,
kuris įgaliojamas Europos Sąjungos vardu deponuoti Protokolo
17 straipsnio 3 dalyje numatytus patvirtinimo aktus ir taip išreikšti
Europos Sąjungos sutikimą laikytis Protokolo.
3 straipsnis
Šis sprendimas
įsigalioja[15]
…
Priimta Briuselyje
                                                                       Tarybos
vardu
                                                                       Pirmininkas
I PRIEDAS
Deklaracija
dėl Europos Sąjungos kompetencijos Protokolu prieš
neteisėtą šaunamųjų ginklų, jų dalių ir
komponentų gamybą ir prekybą jais, papildančiu
Jungtinių Tautų Konvenciją prieš tarptautinį
organizuotą nusikalstamumą, reglamentuojamais klausimais
Protokolo prieš neteisėtą
šaunamųjų ginklų, jų dalių ir komponentų
gamybą ir prekybą jais 17 straipsnio 3 dalyje numatyta, kad
regioninės ekonominės integracijos organizacijos ratifikavimo,
priėmimo ar patvirtinimo dokumente pateikiama deklaracija, kurioje
nurodomi Protokolu reglamentuojami klausimai, dėl kurių
valstybės narės, kurios yra Protokolo šalys, kompetenciją
perdavė organizacijai.
Europos
Sąjunga turi išimtinę kompetenciją prekybos politikos
klausimais. Be to, ji dalijasi kompetencija dėl vidaus rinkos
įgyvendinimo taisyklių ir turi išimtinę kompetenciją
dėl susitarimo, galinčio daryti poveikį Europos Sąjungos
priimtoms bendrosioms taisyklėms ar pakeisti jų taikymo sritį,
nuostatų. Sąjunga priėmė taisykles, reglamentuojančias
visų pirma kovą su neteisėta šaunamųjų ginklų
gamyba ir prekyba jais, valstybių narių reguliavimo standartus ir
prekybos politikos procedūras, konkrečiai dėl duomenų
tvarkymo, šaunamųjų ginklų žymėjimo, šaunamųjų
ginklų dezaktyvavimo, eksporto leidimų sistemos ir importo bei
tranzito priemonių, kontrolės eksporto punktuose sugriežtinimo ir
tarpininkavimo veiklos. 
Atsižvelgiant
į Europos Sąjungai ir teritorijoms, kuriose taikoma Sutartis dėl
Europos Sąjungos veikimo, perduotą kompetenciją ir į šioje
Sutartyje išdėstytas sąlygas, taikomas Protokolas skirtas kovai su
neteisėta šaunamųjų ginklų, jų dalių ir
komponentų bei ginkluotės gamyba ir prekyba jais.
Šios Sąjungos
kompetencijos taikymo sritis ir įgyvendinimas yra nuolat kintamo
pobūdžio ir Sąjunga prireikus papildys arba iš dalies keis šią
deklaraciją pagal Protokolo 17 straipsnio 3 dalį.
[1]               2000 m. sausio 31 d. sprendimas.
[2]               Jungtinių Tautų Generalinės
Asamblėjos rezoliucija A/RES/55/255.
[3]               Tarybos sprendimas 2001/748/EB (OL, L 280, 2001 10 24,
p. 5).
[4]               2004 m. balandžio 29 d. Tarybos sprendimas
dėl Jungtinių Tautų Konvencijos prieš tarptautinį
organizuotą nusikalstamumą sudarymo Europos bendrijos vardu, OL, L
261 2004 8 6, p. 69.
[5]               2005 m. liepos 18 d. Komisijos komunikatas
dėl priemonių, skirtų užtikrinti didesnį saugumą,
susijusį su sprogmenimis, detonatoriais, bombų gamybos įranga ir
šaunamaisiais ginklais. COM(2005) 329 galutinis. 
[6]               OL C 198, 2005 8 12, 4.2 punktas,
Tarptautinė teisinė tvarka, (o), p. 20.
[7]               2009 m. gruod˛io 2 d. ES Tarybos
dokumentas 17024/09, CO EUR-PREP 3 JAI 896 POLGEN 229.
[8]               Komisijos komunikatas „Vidaus saugumo strategijos
įgyvendinimas. Penki žingsniai kuriant saugesnę Europą“
(COM(2010) 673).
[9]               Direktyva 2008/51/EB, paskelbta OL 179,
2008 7 8, įsigaliojo 2008 m. liepos 20 d. (perkelti
reikėjo iki 2010 m. liepos 28 d.).
[10]             Reglamentas (ES) Nr. 258/2012 paskelbtas OL,
L 94, (2012 m. kovo 30 d.
[11]             OL, p. 
[12]             OL, p. 
[13]             OJ L 280, 2001 10 24, p. 5.
[14]             OJ L 261, 2004 8 6.
[15]             Sprendimo įsigaliojimo datą Tarybos generalinis
sekretoriatas paskelbs Europos Sąjungos oficialiajame leidinyje.